Document ID: 32014R0783

UREDBA SVETA (EU) št. 783/2014
z dne 18. julija 2014
o spremembi Uredbe (EU) št. 269/2014 o omejevalnih ukrepih v zvezi z dejanji, ki spodkopavajo ali ogrožajo ozemeljsko nedotakljivost, suverenost in neodvisnost Ukrajine
SVET EVROPSKE UNIJE JE -
ob upoštevanju Pogodbe o delovanju Evropske unije in zlasti člena 215 Pogodbe,
ob upoštevanju Sklepa Sveta 2014/145/SZVP z dne 17. marca 2014 o omejevalnih ukrepih v zvezi z ukrepi, ki spodkopavajo ali ogrožajo ozemeljsko nedotakljivost, suverenost in neodvisnost Ukrajine (1),
ob upoštevanju skupnega predloga visokega predstavnika Unije za zunanje zadeve in varnostno politiko ter Evropske komisije,
ob upoštevanju naslednjega:
(1)
Z Uredbo (EU) št. 269/2014 (2), so uveljavljeni nekateri ukrepi iz Sklepa 2014/145/SZVP, in je določena zamrznitev sredstev in gospodarskih virov nekaterih fizičnih oseb, odgovornih za ukrepe ali politike, ki spodkopavajo ali ogrožajo ozemeljsko nedotakljivost, suverenost in neodvisnost Ukrajine oziroma stabilnost ali varnost v Ukrajini ali ovirajo delo mednarodnih organizacij v Ukrajini oziroma fizičnih oseb, ki te ukrepe ali politike aktivno podpirajo ali izvajajo, in z njimi povezanih fizičnih ali pravnih oseb, subjektov ali organov ali pravnih oseb, subjektov ali organov na Krimu ali v Sevastopolu, katerih lastništvo je bilo preneseno v nasprotju z ukrajinsko zakonodajo, oziroma pravnih oseb, subjektov ali organov, ki jim je tak prenos prinesel koristi.
(2)
Evropski svet se je 16. julija 2014 dogovoril o širitvi omejevalnih ukrepov, da bi ti zajeli subjekte, tudi iz Ruske federacije, ki materialno ali finančno podpirajo ukrepe, ki spodkopavajo ali ogrožajo suverenost, ozemeljsko nedotakljivost in neodvisnost Ukrajine.
(3)
Svet je 18. julija 2014 sprejel Sklep 2014/475/SZVP (3), s katerim se spremeni Sklep 2014/145/SZVP in v katerem so navedena spremenjena merila za uvrstitev na seznam pravnih oseb, subjektov ali organov, ki materialno ali finančno podpirajo ukrepe, ki spodkopavajo ali ogrožajo suverenost, ozemeljsko nedotakljivost in neodvisnost Ukrajine.
(4)
Ta sprememba spada na področje uporabe Pogodbe, zato je predvsem zaradi zagotovitve, da se bodo enotno uporabljale v vseh državah članicah, za njihovo izvajanje potreben regulativni ukrep na ravni Unije.
(5)
Da bi se zagotovila učinkovitost ukrepov, predvidenih s to uredbo, bi morala ta uredba začeti veljati takoj -
SPREJEL NASLEDNJO UREDBO:
Člen 1
Člen 3(1) Uredbe (EU) št. 269/2014 se nadomesti z naslednjim:
„1. Priloga I vključuje:
(a)
fizične osebe, odgovorne za ukrepe ali politike, ki spodkopavajo ali ogrožajo ozemeljsko nedotakljivost, suverenost in neodvisnost Ukrajine oziroma stabilnost ali varnost v Ukrajini ali ovirajo delo mednarodnih organizacij v Ukrajini, oziroma fizične osebe, ki te ukrepe ali politike aktivno podpirajo ali izvajajo, in fizične ali pravne osebe, subjekte ali organe, povezane z njimi,
(b)
pravne osebe, subjekte ali organe, ki materialno ali finančno podpirajo ukrepe, ki spodkopavajo ali ogrožajo ozemeljsko nedotakljivost, suverenost in neodvisnost Ukrajine, ali
(c)
pravne osebe, subjekte ali organe na Krimu ali v Sevastopolu, katerih lastništvo je bilo preneseno v nasprotju z ukrajinsko zakonodajo, oziroma pravne osebe, subjekte ali organe, ki jim je tak prenos prinesel koristi.“
Člen 2
Ta uredba začne veljati na dan objave v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 18. julija 2014

Labels: 18
11
5